贈湖上父老十八韵
作者：陸游
朝代：宋

paragraphs: 一鏡三百里，環以碧玉峰。
天公賜我厚，極目爲提封。
烟收見石帆，雨霽望卧龍。
嵯峨寶林塔，迢遞天章鍾。
興來思一出，霜晴及初冬。
父老捨杖迎，衣冠頗嚴恭。
語我相識久，幸未棄老農。
間者傳伏枕，喜聞足音跫。
貧舍有盤餐，勿責異味重。
蕎餅新油香，黍酒甕面濃。
已遣買撲握，亦可致噞喁。
願公領此意，秣蹇聊從容。
我起爲太息，厚意敢不從。
吾生行逆境，平地九折邛。
况今又老退，如子豈易逢。
但願從今健，衰疾緩見攻。
遇興即扣門，草具煩炊舂。
但恐乘月來，妨子睡味濃。